Márki-Zay Péter kihívója helyett a vásárhelyi kórház röntgenosztályának főorvosa magyarázkodik, hogy miért utasítják el a 75 év feletti betegeket, pedig a nyilvánosságra került leleten, Grezsára hivatkoznak. A főorvos azt most sem cáfolta, hogy az orvoshiány miatt döntöttek így.

Egy fura lelet került nyilvánosságra, amelyben Márki-Zay Péter ellenfelére, a háziorvos Grezsa Istvánra hivatkozva utasították el egy 81 éves beteg röntgenvizsgálatát. A Makói Csípős szerkesztőségébe juttatták el azt a leletet, amelyen az áll, hogy 75 év felett nem javasolják a beteg vizsgálatát, mert kevesen dolgoznak az osztályon. A hivatalos dokumentumra azt is ráírták, hogy a háziorvosok közös képviselőjével, Grezsa Istvánnal való megbeszélés alapján, a rendkívül súlyos orvoshiány miatt az idősek vizsgálatát mellőzni kell.

Megkerestük Grezsa Istvánt, vajon mit jelent a közös képviselő a háziorvosok vonatkozásában, illetve vajon miért, hogyan adhattak ki ilyen leletet, amelyről kiderült, hogy 2013-ban írták a hódmezővásárhelyi kórházban, és a döntés indoklásában éppen rá hivatkozik a szakorvos. Grezsa István a hvg.hu-nak küldött válaszában azt írta, hogy használjuk azt a közleményt, amelyet az egyik helyi portálon jelentetett meg a kórház röntgenorvosa, és amelyben magára vállalja az évekkel korábban hozott döntést is. Varga Katalin azt írja ebben a közleményben, hogy ő maga kérte 2013-ban Grezsa Istvánt mint a városi közgyűlés egészségügyi bizottságának elnökét, hogy tolmácsolja a háziorvosok felé a kérését, hogy ne minden esetben küldjék röntgenvizsgálatra az idős betegeket, mert adott esetben az elváltozásokat vizsgálat nélkül is diagnosztizálni tudják, és kezelik.

Grezsa István mint akkoriban még praktizáló háziorvos, nem fűzött hozzá semmit az esethez. Egyébként 2018 januárja óta nem is újította meg az akkor lejáró működési engedélyét, és négy éve nem is praktizál, ahogy ezt ő maga mondta el a HírTv magazinjában. Polgármesterjelölti kampányában több egészségügyi beruházás is szerepel, többek között fürdőszobával rendelkező új kórtermek, gyermekosztály felújítása.

Varga Katalin a lelet kiállítása idején megbízott röntgenorvosként vezette a vásárhelyi kórházban a vizsgálatot elutasító osztályt. Arról nem szól a közlemény, hogy a jelenlegi gyakorlat a 75 év feletti betegekkel kapcsolatosan megváltozott-e az utóbbi években, vagy a 2013-as gyakorlat szerint elküldik az idős betegeket.